มันนี่ทูเดย์
กรุงไทยให้ดอกสูงสุด 3.77%
6 มี.ค. 2556

กรุงไทยให้ดอกสูงสุด 3.77% 
นายชัยณรงค์ เอื้อสิทธิชัย ผู้ช่วยกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย เปิดเผยว่า ธนาคารได้ออก 3 ผลิตภัณฑ์เงินฝาก 3 รูปแบบ เพื่อร่วมฉลองในโอกาสครบรอบ 47 ปี ได้แก่ เงินฝากประจำ KTB Birthday ระยะเวลาฝาก 47 เดือน จ่ายดอกเบี้ย 3.47% 
เงินฝากประจำ KTB Birthday @ Netbank สำหรับลูกค้า KTB netbank ระยะเวลาฝาก 47 เดือน จ่ายดอกเบี้ย 3.77% โดยจะจ่ายดอกเบี้ยทุกเดือน รับฝากขั้นต่ำครั้งละ 5 หมื่นบาท 
นอกจากนี้ ธนาคารยังได้ออกเงินฝากประจำ KTB Precious Plus Invite ระยะเวลาฝาก 7 เดือน จ่ายดอกเบี้ย 3% ฝากขั้นต่ำ 1 ล้านบาท สูงสุด 50 ล้านบาท 
หนุนแก้กฎหมายขายหวย 
นางเบญจา หลุยเจริญ อธิบดีกรมศุลกากร ในฐานะประธานคณะกรรมการสำนักงานสลากกินแบ่งรัฐบาล เปิดเผยว่า กำลังประสานไปยังคณะกรรมาธิการ (กมธ.) การเงินการคลัง การธนาคารและสถาบันการเงิน สภาผู้แทนราษฎร เพื่อขอรายละเอียดในการร่างแก้ไขกฎหมาย พ.ร.บ.สำนักงานสลากกินแบ่งรัฐบาล พ.ศ. 2517 ที่มีการยกร่างเสร็จแล้ว เพราะยังไม่เห็นรายละเอียดของกฎหมาย 
นางเบญจา กล่าวว่า ในเบื้องต้นทราบว่ากฎหมายที่แก้ไขทำให้สำนักงานสลากฯ สามารถออกสลากรูปแบบอื่นๆ นอกจากสลากแบบใบ ซึ่งต้องดูว่าในกฎหมายเขียนไว้อย่างไรบ้าง เพราะขณะนี้รัฐบาลมีนโยบายในเรื่องสลากเลขท้าย 2 ตัว 3 ตัว ส่วนในรูปแบบอื่นๆ คงต้องมาพิจารณาถึงความเหมาะสมอีกครั้ง ทั้งในส่วนลอตโต้และหวยขูด โดยเฉพาะหวยขูดนั้นคิดว่าไม่น่าจะเหมาะสม เพราะจะเป็นการส่งเสริมให้เยาวชนมาซื้อ 
อย่างไรก็ตาม กฎหมายฉบับนี้ฝ่ายนิติบัญญัติเป็นหัวเรือใหญ่ในการแก้ไข กระทรวงการคลังไม่ได้เข้าไปมีส่วนร่วมในการยกร่าง